SKRIFTLIG FORESPØRGSEL P-2749/00

af Joan Colom i Naval (PSE) til Kommissionen

(2. august 2000)

Om: Forholdsregler over for uregelmæssighederne i Den Europæiske Socialfond (ESE) i Catalonien, Spanien

I svar på tidligere spørgsmål har Kommissionen erkendt eksistensen af væsentlige uregelmæssigheder i den catalanske regionalregerings forvaltning af Den Europæiske Socialfond. Disse uregelmæssigheder har givet anledning til flere sager, som behandles ved de catalanske domstole, samt til indgreb fra OLAF's side.

Hvilke foranstaltninger har Kommissionen truffet eller agter den at træffe på baggrund af uregelmæssighedernes omfang og varighed? Er det korrekt, at den har stillet udbetalingerne fra ESF i Catalonien i bero, og har Kommissionen truffet andre forholdsregler?

Svar afgivet på Kommissionens vegne af Anna Diamantopoulou

(5. oktober 2000)

Som opfølgning til de svar, Kommissionen har givet på det ærede medlems skriftlige forespørgsler P-1071/00 og P-2009/00(1), kan Kommissionen nu oplyse det ærede medlem om, at den fra de spanske myndigheder har modtaget en første meddelelse om uregelmæssighederne i forbindelse med forvaltningen af Den Europæiske Socialfond i Catalonien. Denne meddelelse er baseret på artikel 3 i Kommissionens forordning (EF) nr. 1681/94 af 11. juli 1994(2).

I forbindelse med et samråd mellem de spanske myndigheder og den selvstyrende region Catalonien har sidstnævnte forpligtet sig til at besvare Kommissionens spørgsmål. Det blev i øvrigt herigennem sikret, at udvælgelseskriterierne for den nye programmeringsperiode bliver ændret med henblik på en mere effektiv og gennemskuelig gennemførelse.

Hvad angår de sager, som behandles ved domstolene, har myndighederne i den selvstyrende region Catalonien meddelt Kommissionen, at de berørte uddannelsescentre er fjernet fra den liste, der er godkendt af medlemsstaten. Ikke desto mindre har Kommissionen til dato hverken modtaget resultaterne af de interne undersøgelser, som de regionale myndigheder har udført, eller oplysninger om de gennemførelses- og kontrolsystemer, der er anvendt hidtil og planlægges anvendt i fremtiden.

Så snart Kommissionen fik kendskab til, at der eventuelt kunne være tale om uregelmæssigheder og svindel, indledte den en procedure i henhold til artikel 24 i Rådets forordning (EØF) nr. 4253/88, ændret ved forordning (EØF) nr. 2082/93(3), og suspenderede i forebyggelsesøjemed og for at beskytte sine finansielle interesser betalingerne, der er omfattet af artikel 21 i denne forordning, til den selvstyrende region Catalonien.

(1) EFT C 26 E af 26.1.2001, s. 151 og 171.

(2) Kommissionens forordning (EF) nr. 1681/94 af 11. juli 1994 om uregelmæssigheder og tilbagebetaling af beløb, der uberettiget er udbetalt inden for rammerne af finansieringen af strukturpolitikkerne, samt om oprettelse af et informationssystem på dette område EFT L 178 af 12.7.1994.

(3) Rådets forordning (EØF) nr. 2082/93 af 20. juli 1993 om ændring af forordning (EØF) nr. 4253/88 om gennemførelsesbestemmelser til forordning (EØF) nr. 2052/88 for så vidt angår samordningen af de forskellige strukturfondes interventioner indbyrdes såvel som med interventionerne fra Den Europæiske Investeringsbank og de øvrige eksisterende finansielle instrumenter EFT L 193 af 31.7.1993.